Covid-19 eis nóg sewe in SACovid-19 het nóg sewe lewens in Suid-Afrika geëis. Die totale getal Suid-Afrikaners wat met Covid-19 gediagnoseer is, het teen Woensdag op 3 635 te staan gekom. Dis is ŉ toename van 170 gevalle, of 5% sedert Dinsdag. Sedert die naweek neem die aantal nuwe gevalle van Covid-19 wat daagliks gediagnoseer word toe. Sewe nuwe sterftes is boonop aangemeld, waarvan vyf in die Wes-Kaap en twee in KwaZulu-Natal. Die geslag en ouderdom van dié slagoffers is nie bekend nie. Daar het dus tot op hede 65 mense weens Covid-19 gesterf. Dit volgens syfers wat Woensdagaand deur die departement van gesondheid bekendgestel is. In die afgelope 24 uur alleen is 6 868 nuwe toetse vir Covid-19 uitgevoer. Dit beteken nagenoeg twee uit elke 100 mense wat getoets word, toets positief vir die virus. Gauteng is steeds die provinsie met die meeste gevalle (1 224). Die grootste styging (87 nuwe gevalle) was egter in KwaZulu-Natal, van 671 tot 758. Die Wes-Kaap se getalle het die tweede grootste styging getoon (69 nuwe gevalle) van 1 010 na 1079 nuwe gevalle. Mpumalanga, Noordwes, Limpopo, die Vrystaat en die Noord-Kaap het geen nuwe gevalle aangemeld nie. In die Oos-Kaap is 32 nuwe gevalle aangemeld. Zweli Mkhize, minister van gesondheid, het vroeër Woensdag verduidelik dat dié wat reeds Covid-19 onder lede gehad het, nie sommer weer die virus sal opdoen nie. “As jy eers genees is van die virus, sal jou liggaam immuniteit daarteen ontwikkel. Die probleem is dat hierdie ŉ nuwe soort virus is en in baie gevalle ŉ erge invloed op die mense het wat dit opdoen,” het Mkhize op Twitter gesê. Hy het ook benadruk dat nog geen entstof of teenmiddel teen die virus bestaan nie. “Sodra dit bestaan, sal dit aan alle Suid-Afrikaners beskikbaar gestel word.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.